KURZUS: Szállítmányozási rendszerek

MODUL: A folyami és tengeri árufuvarozás

6.2. lecke: Magyarország kikötői szerkezete és a folyami árutovábbítás okmányai

| Cél: A tananyag célja, hogy a hallgató megismerje a magyarországi kikötői szerkezetet és a hajó kiválasztásának szempontjait. Legyen tisztában a dunai fuvarlevél jelentőségével és tartalmával.
Követelmények: Ön akkor sajátította el megfelelően a tananyagot, ha képes
ismertetni a kikötők minősítés szerinti és egyéb típusait, alapvető szolgáltatásait, felsorolni a hajó kiválasztásának szempontjait, meghatározni a dunai fuvarlevél tartalmát
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
kikötő kikötői szolgáltatás dunai fuvarlevél
A kikötőkről általában
A kikötők rendeltetés szerinti minősítését Magyarországon jogszabály írja elő. Ezen felosztás szerint:
országos közforgalmú kikötők azok, amelyek átrakodási és elosztási központként lehetővé teszik a vízi, közúti és vasúti áruforgalom összekapcsolását és vonzáskörzetük az ország egész területére kiterjed, és tartósan állami tulajdonban maradnak, közforgalmú kikötők azok amelyek nem mindenben felelnek meg az országos közforgalmú előírásoknak, de azonos feltételekkel bárki által igénybevehetők, míg üzemi kikötők azok, amelyek kizárólag az üzembentartó vállalkozásában végzett áruszállítási tevékenység kiszolgálását biztosítják.
A folyami kikötőket típusuk, azaz műszaki kialakításuk és egyéb adottságaik szerint is jellemezzük. Eszerint megkülönböztetünk:
kiépített medencés vagy nyíltvízi kikötőt (rakodót) függőleges vagy rézsűs partfallal, telepített rakodó-berendezésekkel és/vagy közúti/vasúti, illetőleg csővezetéki kapcsolattal, megfelelő infrastruktúrával, részben kiépített kikötőt (rakodót), amely műszakilag, közlekedési csatlakozásaiban és infrastrukturális ellátottságában korlátozott, kiépítetlen kikötő (rakodó) közúti és vasúti kapcsolattal a kikötő területén nem rendelkezik (pl. közúti közlekedés árterületen, árvízvédelmi töltésen van) és infrastrukturális ellátottsága nincs.
Áruforgalmi és logisztikai központként alapvető szolgáltatásként kell biztosítani:
a kombinált közlekedési technológiák alkalmazását, ezen belül RO-RO, huckepack és a konténeres szállítást és szállítási szolgáltatások (tárolás, ellenőrzés és karbantartás) teljes körét. ömlesztett mezőgazdasági termények (silós) tárolását, kezelését (pl. növény és állategészségügyi szolgáltatás) és átrakását a különböző - hajó-közút-vasúti - szállítási módok kombinációjában, kőolajszármazékok tárolását és átfejtését a különböző - hajó-közút-vasúti - szállítási módok kombinációjában, áruk, gépek nyílt és fedett (temperált) tárolását, kezelését és átrakását a különböző - hajó-közút-vasúti - szállítási módok kombinációjában, ömlesztett és csomagolt vegyi áruk (pl. műtrágya) és újra hasznosítható, feldolgozható (papír, üveg és fémhulladékok, stb.) anyagok nyílt és fedett környezetkímélő tárolását, kezelését és átrakásá a különböző - hajó-közút-vasúti - szállítási módok kombinációjában, tömegáruk (szilárd tüzelőanyagok, kő, kavics, ércek stb.) nyílt tárolását, kezelését (pl. kavicsosztályozás, beton keverés stb.) és átrakását a különböző - hajó-közút-vasúti - szállítási módok kombinációjában, vámszabadterület üzemeltetését, és szolgáltatásait (raktározás, kezelés) a különböző - hajó-közút-vasúti - szállítási módok kombinációjában, szerviz szolgáltatások (üzemanyag, javítás és karbantartás, veszélyes anyagok átvétele stb.) a különböző - hajó-közút-vasúti - járművek és eszközök (konténer, rakodó-berendezések stb.) részére, szociális és humán szolgáltatások biztosítását a különböző - hajó-közút- járművek személyzeteinek ellátására, üzemi telephelyek bérbeadásával és teljes (díj ellenében igénybevehető) infrastrukturális ellátásával a szállítási, és árufeldolgozási (termelés, csomagolás, áruelosztás stb.) tevékenységének kiszolgálását, az állami feladatok (vám, hatósági ellenőrzés stb.) ellátásához szükséges feltételeket és központi irányítást (üzemvitel, biztonságtechnika, karbantartás stb.) a teljes (kikötői) rendszer számára.
Jegyzetfüzetébe gyűjtse ki az alapvető kikötői szolgáltatásokat!
A hajó kiválasztásának szempontjai
a hajó közel legyen a berakási kikötőhöz, minél kevesebb legyen az üres menetidő, a szállítandó mennyiség megfeleljen a hajó hordképességének, a hajó raktere legyen alkalmas a felkínált áru fuvarozására, a raktér belső felülete feleljen meg az árunak (ha pl. vegyi anyagot fuvaroznak, tisztítható legyen).
Az itt felsorolt szempontokat természetesen a hajóstársaság képviselőjével együtt mérlegelik és ennek megfelelően kap kalkulációt a szállítmányozó a hajóstársaságtól.
A dunai fuvarlevél
A berakott küldeményről folyami fuvarlevél kerül kiállításra. Ez bizonyítja:
az eladó számára a fuvarozási szerződés létrejöttét, számlaként szolgál a befizetett fuvardíjról és egyéb költségekről, igazolja a feladás időpontját a feladott áru mennyiségét, utólagos rendelkezési jogot biztosít a küldemény felett és a felmerülő reklamációk érvényesítésénél.
A fuvarlevelet legalább 2 példányban kell kiállítani, amely közül az eredeti példány az árut kíséri, és ezt a küldemény rendeltetési helyén a küldeménnyel együtt a címzettnek át kell adni. A feladó a feladás helyén a fuvarlevél másodpéldányt kapja kézhez.
A dunai fuvarlevél tartalma:
a hajóstársaság, a feladási kikötő megnevezés, az uszály száma, a feladó, neve, címe, a címzett neve, címe, az áru díjszabás szerinti megnevezése, az áru súlya vagy térfogata, bérmentesítési előírás, a megbízó kötés- vagy evidenciaszáma, a fuvarozó bélyegzője, aláírása, a fuvardíj-elszámolás, a mellékköltségek elszámolása, merülés szerinti súly.
A kiviteli ellenőrzéshez szükséges okmányok:
folyami fuvarlevél, rakodási jegyzék, EUR-1 származási bizonyítvány, termelői nyilatkozat, Egységes Vámokmány Állategészségügyi és/vagy Növényegészségügyi-bizonyítvány, kereskedelmi számla.
Az áru típusa határozza meg, hogy a felsorolt okmányok közül melyikre van szükség.

| Önellenőrző kérdések
1. A kikötők lehetnek:
| országos közforgalmú kikötők.
| közforgalmú kikötők.
| üzemi kikötők.
2. A dunai fuvarlevél bizonyítja:
| az áru származását.
| a fuvarozási szerződés létrejöttét.
| igazolja a feladás időpontját.
3. A folyami árufuvarozás okmányai:
| CIM fuvarlevél.
| rakodási jegyzék.
| állategészségügyi vagy növény-egészségügyi bizonyítvány.