KURZUS: Szállítmányozási rendszerek

MODUL: A közúti áruszállítás

3.4. lecke: A gyűjtőszállítmányozás

| Cél: A tananyag célja, hogy a hallgató megismerje, hogy a gyűjtőforgalom milyen szervezőmunkát igényel és a gyűjtő összeállítása milyen részfolyamatokból tevődik össze.
Követelmények: Ön akkor sajátította el megfelelően a tananyagot, ha képes
meghatározni a gyűjtőszállítmányozás fogalmát, összekötni a gyűjtőszállítmányozásban használt speciális fogalmakat jelentésükkel, felsorolni vagy listából kiválasztani a gyűjtő összeállításának részfolyamatait, meghatározni, hogy mi a szerepe a rakjegyzéknek, megnevezni, jellemzői alapján felismerni a gyűjtőszállítmányozás okmányait.
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
gyűjtőforgalom gyűjtőösszeállítás rakjegyzék
A gyűjtőszállítmányozás sajátosságai
A speciális fuvarozási módokhoz soroljuk a nemzetközi gyűjtőforgalmat. A gyűjtőszállítmányozói tevékenység az átlagosnál összetettebb munkát, magasabb fokú szervezettséget és szélesebb körű adminisztrációs tevékenységet igényel. A szállítmányozó munkája így nem merül ki a fuvarszervezői és ehhez kapcsolódó tarifális és adminisztrációs feladatok ellátásában, hanem konkrétan is kapcsolatba kerül az áruval.
A gyűjtőforgalmat úgy szokták emlegetni, mint a szállítmányozói tevékenység klasszikus formáját, amelynek kezdete időben egybeesik a szállítmányozás kialakulásával. A gyűjtőforgalom lényegében nem más, mint a darabárus forgalom komplettírozásának megszervezése és a nemzetközi szállítmányozó(k) által előre meghirdetett viszonylatokban és rendszeres időszakokban történő lebonyolítása. E tevékenység ellátásához elengedhetetlenül szükséges az ún. darabárus raktár - amely lehet a szállítmányozó tulajdona, de bérelheti is azt más, e célra szakosodott raktározási vállalatoktól -, ahol gyűjti a küldeményeket, majd gondoskodik azok címzetthez történő továbbításáról. A nemzetközi gyűjtőforgalom abban is eltér az egyéb forgalmaktól, hogy e fuvarozási módnál szükségszerűen legalább két szállítmányozót kell bekapcsolni: az árut gyűjtő és feladó, illetve az árut fogadó és terítő szállítmányozót. Ebből egyértelműen következik az is, hogy ezt a lebonyolítási formát szállítmányozók bekapcsolása nélkül nem lehet működtetni.
A szállítmányozó feladatai
gyűjtőpontok meghirdetése, ennek megfelelően az átvételi díjtételek kiajánlása a megbízónak, darabáruk betárolása a gyűjtőraktárba, áruköbözés (az egyes csomagok térfogatának megállapítása), rakjegyzék megírása; gyűjtő fuvareszköz összeállítása, fuvareszköz megrendelése, közúti fuvarlevél megírása, áruk berakása a fuvareszközbe, a rakjegyzék és egyéb okmányok megküldése a küldeményt fogadó partner szállítmányozónak (ezt általában a gépkocsivezető viszi magával), hajótérkönyvelés tengerentúli küldemény esetén, értesítés leadása a bekapcsolt külföldi szállítmányozónak az áru továbbítására és az okmányok kiállítására vonatkozóan, költségek elszámolása, vámkezelés.
Jegyzetelje ki a szállítmányozó feladatait gyűjtőszállítmányozás esetén!
Gyűjtőösszeállítás
A gyűjtő összeállítása az alábbi részfolyamatokból tevődik össze:
A megbízások, illetve a raktárba már betárolt küldemények alapján a járati útvonal (fel - és lerakodás, valamint az áruk jellegzetességeinek (méret, különleges kezelés, veszélyesség, stb) ismeretében a gyűjtő megtervezése. Pozíció adás és köntösnyitás. Az áru és kísérőokmányainak átvétele, amely történhet: a megbízó fuvareszközén a szállítmányozó raktárában, a szállítmányozó fuvareszközén és raktárában, a nemzetközi fuvarozást végző kamionnal a megbízó által megadott raktárban/telephelyen. A rakodás időpontjának közlése az export raktár vezetőjével. A tervezett rakjegyzék (három példányban), valamint a fuvarlevél elkészítése és azok átadása az export vámcsoportnak a rakodás előtti nap lehetőleg 15.00 óráig.
A forgalomvezető ellenőrzi az összeállítás helyességét és az okmányok időben történő elkészítését. Az ellenőrzés elvégzését a tervezett rakjegyzék köntös példányán aláírásával igazolja.
Hiba esetén az export vámcsoport vámkezelője azonnal tájékoztatja telefonon az illetékes forgalmi csoport lebonyolítóját, aki köteles a hiba megszüntetéséről gondoskodni. Amennyiben a hiba saját hatáskörben nem javítható, a lebonyolító a megbízót azonnal értesíti és vele történő egyeztetés, illetve a hiba elhárítása után az árut továbbítja a legközelebbi gyűjtőben.
A gyűjtőszállítmányozás okmányai
Rakjegyzék
A magyar fuvaroztatók (eladók) a szállítmányozók által meghirdetett gyűjtőjáratok indításának ismeretében juttatják darabárus küldeményeiket a szállítmányozó gyűjtőraktárába, ami történhet az árutulajdonos saját fuvareszközével, vagy amikor erre igény van, e feladatot is átvállalja a szállítmányozó.
A szállítmányozó az árut ún. betárolási jegy ellenében raktárra veszi, ügyelve arra, hogy az áru rendeltetési helyének megfelelő raktárrészbe helyezze azt el. Amikor elegendő áru gyűlik össze a megadott relációba, illetve az előre meghirdetett indítás napja bekövetkezik, a szállítmányozó a fuvareszközbe berakandó árukról ún. áruraklistát készít. Erre azért van szükség, mert a fuvarlevélen az árumegnevezési rovatban az fog szerepelni, hogy "gyűjtőáru a csatolt rakjegyzék szerint". Szükség van a rakjegyzékre továbbá azért is, mert a rendeltetési ország gyűjtőpontjáról a magyar szállítmányozó ottani keze ennek alapján teríti, illetve juttatja el a különböző darabárukat a címzetthez.
A rakjegyzék összeállítása egyben a kocsirakomány-képzést is jelenti. Ezért a szállítmányozónak ügyelni kell arra, hogy csak azokat és olyan tételeket vegyen fel a raklistára, amelyek egymással összerakhatók, és optimális kocsikihasználást biztosítanak. Ennek érdekében még az áruk berakása előtt ún. köbözést végez - minden csomagnak kiszámítja a térfogatát - , és meghatározza a fuvareszközbe berakható összárumennyiséget.
FCR vagy FCT kiállítása a megbízó számára
A megbízó a teljes kocsirakományú forgalomban a közúti fuvarlevél egy példányának birtokosaként igazolni tudja, hogy küldeménye egy adott fuvarozóval továbbításra került. Nincs ebben a helyzetben a gyűjtőáru feladója, mivel a teljes gyűjtőrakományról, tehát adott esetben 20-30 küldeményről csupán egy fuvarlevelet állítanak ki.
A gyűjtőszállítmányozó megbízóinak tehát nem fuvarlevelet ad át, hanem saját igazolását bocsátja rendelkezésére.
Az FCR (Forwarder's Certificate of Receipt) kiállításával, azaz a szállítmányozói átvételi elismervénnyel a szállítmányozó azt igazolja, hogy az elismervényben pontosan megjelölt árut visszavonhatatlanul átvette, és azt az okmányban szereplő címzettnek továbbítja vagy a címzett rendelkezésére tartja.
Az FCT (Forwarder's Certificate of Transport) okmánnyal a szállítmányozó azt igazolja, hogy az abban meghatározott küldeményt feladásra átvette, abból a célból, hogy azt az eladó rendelkezéseinek megfelelően kiszolgáltassa. A szállítmányozó egyben kötelességet vállal arra, hogy a küldeményt a rendeltetési helyen csak az FCT birtokosának szolgáltatja ki.

| Önellenőrző kérdések
1. A gyűjtőszállítmányozás, ...
| klasszikusan a szállítmányozó legegyszerűbb formája.
| a darabárus forgalom komplettírozása.
| a veszélyes anyagok összegyűjtésével és szállításával kapcsolatos eljárás.
2. Az alábbiak közül jelölje meg azokat, amelyek a gyűjtőforgalomban a szállítmányozási feladatokhoz tartoznak!
| Gyűjtőpontok meghirdetése, átvételi díjtételek kiajánlása.
| Darabáruk be-és kitárolása a gyűjtőraktárba.
| Fuvarlevél kiváltása.
| Futásfelügyelet.
| Áruköbözés.
| A fuvarlevél, átvételi elismervény, rakjegyzék elkészítése.
3. Az FCR funkciója:
| szállítmányozási átvételi elismervény.
| a fuvaroztató igazolja, hogy az árut átadta a szállítmányozónak.
| A szállítmányozó igazolja, hogy az árut az okmányban szereplő címzettnek kiszolgáltatja.