KURZUS: Szállítmányozási rendszerek

MODUL: A vasúti árufuvarozás

2.4. lecke: Bérmentesítés és fuvarokmányok

| Cél: A tananyag célja, hogy a hallgató megismerje a bérmentesítési előírások lehetőségeit a CIM forgalomban. Legyen tisztában a CIM, SZMGSZ fuvarlevél előírásaival, adataival.
Követelmények: Ön akkor sajátította el megfelelően a tananyagot, ha képes
felsorolni/felismerni, hogy milyen bérmentesítési előírások széleskörű lehetőségeit alkalmaznak a CIM forgalomban meghatározni/felismerni, hogy a belföldi és nemzetközi áruforgalomban milyen fuvarokmányokat használnak, mi a szerepük
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
bérmentesítés fuvarokmány fuvarlevél
Bérmentesítés
A szállítási vagy külkereskedelmi szerződés az áruügylet lebonyolításához kapcsolódóan minden esetben tartalmazza, hogy a fuvarköltség miként oszlik meg az eladó és a vevő között. Ennek megfelelően a vasúti belföldi és nemzetközi fuvarleveleken egyaránt közölni kell a felvevő vasúttársasággal a kiválasztott fuvarköltségmegosztás módját - amit a szaknyelv BÉRMENTESÍTÉS - ként ismer.
A költségek fizetéséhez meghatározott BÉRMENTESÍTÉSI formát a CIM fuvarlevél 20. rovatában kell jelölni.
Bérmentesítési formák
| Bejegyzés a fuvarlevél 20. rovatába | A bejegyzés jelentése
1 | Bérmentve a fuvardíj x földrajzi pontig | A feladó fizeti a fuvardíjat x földrajzi pontig - általában díjszabási metszőpont
2 | Bérmentve a fuvardíj + megnevezett mellékdíj x földrajzi pontig | A feladó fizeti a fuvardíjat és a megjelölt mellékdíjat (UIC kód alapján) x földrajzi pontig
3 | EXW üzemből megnevezett földrajzi hely | Az átvevő fizeti az összes költséget (fuvar + mellékdíjak, vámok és egyéb költségek)
4 | FCA megnevezett földrajzi hely | A feladó az árut költségmentesen átadja a fuvarozónak. A feladási országban csak néhány vámelőíráshoz kapcsolódó díjat fizet. (UIC kód alapján)
5 | CPT rendeltetési hely megnevezése CIP rendeltetési hely megnevezése | CPT- fuvardíj és mellékdíjak fizetése CIP- fuvardíj, biztosítás,és mellékdíjak fizetése a fuvarlevélbe bejegyzett kiszolgáltatási helyig.
6 | DAF határpont megnevezése | A feladó viseli valamennyi költséget a fuvarlevélbe bejegyzett határpontig
7 | DDU rendeltetési hely megnevezése | A feladó fizeti az összes költséget a rendeltetési helyig, kivéve a rendeltetési országban felmerült vám és egyéb hatósági előírások teljesítésének díját
8 | DDP rendeltetési hely megnevezése | A feladó viseli valamennyi költséget (fuvardíj, mellékdíjak, vámok és egyéb költségek) a fuvarlevélbe bejegyzett rendeltetési helyig
2. táblázat
Ezeket a bérmentesítési formákat Európa egyes részén vagy az Európán túli forgalmakban más módon kell alkalmazni. Itt ún. bérmentesítési kényszer van életben.
Belföldi és nemzetközi fuvarokmányok
A vasúti fuvarlevél nem testesíti meg az árut, csupán a fuvarozás végrehajtását igazolja, valamint igazoló okmány a fuvarköltségek megfizetéséről. A fuvarozási szerződés nem az áru átadásakor, hanem a kocsimegrendelés elfogadásával, vagy keretszerződés megkötésével kezdődik. A vasúttársaság a fuvarlevél egy másolati példányán az áru átvételét és fuvarozásra való felvételét, ill. annak idejét az állomás név- és keletbélyegzőjével vagy gépi jellel ismeri el.
A fuvarlevél következő adatait a fuvaroztatónak feltétlenül ki kell töltenie:
A fuvarlevél kötelező adatai:
a fuvaroztató, a feladó vagy a címzett, illetve mindkettő neve és címe; a feladási és rendeltetési állomás megnevezése, az áru megnevezése, tömege, kisárunál, illetve átrakási forgalomban feladott áruknál az árudarabok száma és jele. Az áru megnevezése az NHM szerinti megnevezéssel és tételszámmal; a küldemény csomagolásának a jellemzői; az alkalmazandó fizetési mód, és a költségviselő fél megjelölése (vasúti azonosító kódja), valamint a bérmentesítési előírás; ha az áru fuvarozásához vagy útközben hatósági kezeléséhez kísérő irat szükséges, a hatóságok által megkövetelt iratok részletes felsorolása, amelyeket a fuvarlevélhez csatoltak, illetve amelyek egy megnevezett vasútállomáson vagy helyen állnak a vasúttársaság rendelkezésére - az állomás, ill. hely megjelölésével; eltérő megállapodás hiányában a fuvaroztató nyilatkozata arról, hogy az üzletszabályzat feltételeit ismeri és elfogadja.
Szükség szerinti adatok:
A fuvarlevélnek szükség szerint tartalmaznia kell továbbá:
a felhasznált szállítótartályok (konténerek), rakszerek sorszámát, darabszámát, tömegét; a veszélyes áruknak a RID szabályzatban előírt megnevezését és besorolását (belföldi forgalomban is a RID kerül alkalmazásra), valamint az ott megkívánt egyéb bejegyzéseket; az utánvét összegét; az értékbevallást; a kiszolgáltatási értékbevallást; a felhasznált zárak fajtáját, jelét és darabszámát;és valamennyi olyan adatot, melyet a felek a szerződésben kikötnek.
CIM fuvarlevél
CIM forgalomban a fuvarozási szerződést akkor kötik meg, amikor a feladó az árut és ahhoz kiadott fuvarlevelet átadja a vasútnak, ill. a vasút azokat átveszi. A szerződés létrejöttének bizonyítéka a vasút által lebélyegzett és a feladónak visszaadott fuvarlevél másodpéldány.
A fuvarlevélbe a következő adatokat kell bejegyezni:
A rendeltetési állomást, és vasút megjelölését; Az átvevő nevét és címét; Az áru NHM szerinti megnevezését és tételszámát; Az áru tömegét (bevallott súly), Az árudarabok számát és a csomagolás nemét; A vasúti kocsi számát; A vám és más államigazgatási szervek által megkövetelt iratok részletes felsorolását; A feladó nevét és címét; Az alkalmazni kívánt díjszabásokat és a fuvarozási útvonalat; A kiszolgáltatási érdek összegét; Az utánvét, illetőleg a készpénzelőleg összegét; A bérmentesítési előírást (a korábban tárgyaltak szerint); Az alkalmazott rakszerek fajtáját, számát, a csererakodólapok adatait; A "Nyilatkozatok" rovatba lehet bejegyzést tenni a költségviselőre, a mérlegelési- vagy darabszámlálási igényre vonatkozóan, de ide kell bejegyezni azt is, ha "Az átvevő utólagos rendelkezésre nem jogosult", A veszélyes áru a RID szerinti megnevezéssel kell feltüntetni, a fuvarlevél 23. rovatának négyzetébe "x" jelet kell tenni, és ki kell egészíteni a veszélyességre utaló bejegyzésekkel a RID előírásai szerint.
Jegyzetelje ki, melyek a fuvarlevél kötelező és szükség szerinti adatai!
SZMGSZ fuvarlevél
Az SZMGSZ fuvarlevél is - hasonlóan a CIM okmányhoz - a fuvarozási szerződés megkötésének és a fuvarozás végrehajtásának az okmánya. Az előnyomott fuvarlevél A/4 méretű, fehér papíron fekete nyomású.
A küldeménytípusoknak megfelelően, teher-és gyorsáru fuvarleveleket alkalmaznak. A gyorsáru fuvarlevél rovataiban, szerkezetében azonos a teheráruéval, csak az elő és hátoldalak alsó és felső szélén 1cm széles vörös csík van.

| Önellenőrző kérdések
1. A bérmentesítés:
| A mellékdíjak fizetése
| A fuvarköltség megosztása a feladó és átvevő között
| A fuvardíj fizetése
3. A vasúti fuvarlevél
| Megtestesíti az árut
| Igazolja a fuvarköltség megfizetését
| Igazolja a fuvarozás végrehajtását
3. Jelölje meg, hogy a CIM milyen kérdésekkel foglalkozik!
| mentesíti a vasutakat az egységes fuvarokmány formátum alkalmazása alól
| meghatározza a fuvarozási szerződés feltételeit
| az áru feladásának módozataival
| kiadja a határátmenetek általános jegyzékét
| rögzíti a vasutak fuvarozási kötelezettségét