KURZUS: Szállítmányozási rendszerek

MODUL: Szállítmányozási alapok

1.1. lecke: Fuvarozási és szállítmányozási alapfogalmak

| Cél: A tananyag célja, hogy a hallgató megismerje a fuvarozással és szállítmányozással kapcsolatos alapfogalmakat. Legyen tisztában ezek pontos meghatározásával, helyes használatával és a különbségekkel is.
Követelmények: Ön akkor sajátította el megfelelően a tananyagot, ha képes
jellemzőik alapján szakszerűen meghatározni, hogy mit értünk a szállítás és a fuvarozás fogalma alatt, felsorolni, hogy mi a különbség a szállítás és a fuvarozás között! jellemzőik alapján szakszerűen meghatározni a fuvaroztató,- a fuvarozó,- fuvarozási szerződés fogalmát, feladatát.
Időszükséglet: A tananyag elsajátításához körülbelül 30 percre lesz szüksége.
Kulcsfogalmak
fuvarozás szállítmányozás fuvarozási szerződés fuvarlevél fuvardíj.
A fuvarozási és szállítmányozási alapfogalmak tisztázására, illetve ismételt áttekintésére azért van szükség, mert a gyakorlat azt mutatja, hogy még a szakterületeken (közlekedés, kereskedelem, szállítmányozás) dolgozók is gyakran helytelenül használják. A köznyelvben nem kifogásolható, de a szakmai munkában félreértésekre ad alkalmat, ha tartalmuknak nem megfelelő helyen és módon alkalmazzák ezeket a fogalmakat.
A szállítás
A szállításon az adásvételi ügylet teljesítését értjük. Ez azt jelenti, hogy az áru tulajdonosa - az eladó - az ügylet lebonyolítására vonatkozó szerződés tartalmának megfelelően,a kiválasztott paritásponton lemond a vevő javára az áru fölötti rendelkezési jogáról, és azt a vevőre ruházza át.
A szállítás kereskedelmi fogalom. Az eladó akkor is eleget tesz szállítási kötelezettségének, ha - a vonatkozó egyéb feltételek teljesítése mellett - saját gyárában vagy raktárában a vevő rendelkezésre bocsátja az árut.
A fuvarozás
A fuvarozás az a művelet, amelyet az áru helyváltoztatása érdekében kell elvégezni. A helyváltoztatás kezdőpontja rendszerint a termelési vagy tárolási hely (gyár, üzem, bánya, termőhely, raktár, logisztikai központ), célpontja a felhasználás, illetve a rendeltetés helye.
A fuvarozást az áruk továbbítására alkalmas, különféle szárazföldi, vízi (folyami, tengeri), légi közlekedési eszközökkel végzik, de fontos szerep jut a vezetékes (légvezeték, csővezeték) árutovábbításnak is. A fuvarozás elvégzésére vállalkozó természetes vagy jogi személyt fuvarozónak nevezzük.
A fuvarozást általában az e célra szerveződött és szakosodott vállalkozók, a fuvarozók: vasúti, közúti fuvarozócégek, hajótársaságok, légitársaságok végzik fuvardíj ellenében, de alkalmas fuvareszközök és egyéb felkészültség birtokában a gazdasági élet más szereplői, a termelők és felhasználók maguk is elvégezhetik. Ebben az esetben a megbízó és az árutovábbító azonos.
Meg kell jegyezni, hogy az üzemen, telepen, gazdaságon belül a termelés technológiai folyamataiból adódóan szükséges nyersanyagok, eszközök, gyártmányok továbbítására az anyagmozgatás fogalmát használják.
A fuvaroztatás
Azt a természetes vagy jogi személyt, aki az áru továbbításával, azaz elfuvarozásával egy másik vállalkozót bíz meg díjazás (fuvardíjfizetés) ellenében, fuvaroztatónak, a megbízás megtörténtét és a fuvarozási feladat elvállalását tanúsító okmányt pedig fuvarozási szerződésnek nevezzük.
Fuvaroztató lehet maga az eladó (exportőr), lehet a vevő (importőr) attól függően, hogy ki vállalta szerződés szerint az áru elfuvarozásával járó költséget és kockázatot. A fuvaroztató összetett folyamatok szervezésénél a szállítmányozó.
A fuvaroztató és a fuvarozó közötti jogviszony létrejöttét a fuvarozási szerződés - formailag rendszerint a fuvarokmány: a fuvarlevél - tanúsítja.
A szállítmányozás
A gazdasági élet szereplői csak kivételes esetben vállalkoznak olyan feladatok ellátására, amelyek szakmai tevékenységi körükön kívül esnek. Ilyen például az áru adásvételénél elkerülhetetlen árutovábbítás szervezési és technikai feladatainak összehangolása a mindenkori közlekedési és csatlakozó infrastruktúra ismeretében oly módon, hogy a küldemény a leggyorsabb, legbiztonságosabb és leggazdaságosabb feltételekkel jusson el a rendeltetési helyére. Ennek megszervezése széleskörű földrajzi, közlekedési, fuvarozási, fuvarjogi stb. ismereteket, tőkeerőt, nemzetközi kapcsolatokat igényel, amelyekkel - a szükséges idegen nyelvtudás mellett - csak szakmailag jól képzett specialisták, a szállítmányozók (speditőrök) rendelkeznek.
A szállítmányozó tehát elsősorban szellemi tőkéjét értékesíti, amikor megbízói részére az árufuvarozás megszervezését bizományosként vállalja, s elvégzi mindazokat a teendőket, amelyek a megbízó feladatai lennének, nevezetesen saját nevében, de megbízója (a vevő vagy az eladó) költségére és kockázatára megköti az áru továbbításához szükséges szerződéseket a fuvarozókkal és más közreműködőkkel, továbbá gondoskodik a hatósági (pl.: vám, növényegészségügyi, környezetvédelmi stb.) előírások betartásáról. A szállítmányozó tehát közvetlen kapcsolat a fuvaroztató, a fuvarozó és az egyéb közreműködők között.
Fogalmazza meg (írja le), hogy mi a különbség a szállítás és a fuvarozás között!

| Önellenőrző kérdések
1. Mit nevezünk fuvarozási szerződésnek?
| a fuvarozási feladat ellátását tanúsító okmányt
| a fuvardíjfizetést tanúsító okmányt
| a fuvaroztató és a fuvarozó közötti jogviszony létrejöttét tanúsító fuvarlevelet
| a megbízás megtörténtét és a fuvarozási feladat elvállalását tanúsító okmányt
2. Egészítse ki az alábbi mondatot! A szállítmányozó saját nevében, de megbízója és megköti az áru továbbításához szükséges szerződéseket a és más közreműködőkkel, továbbá gondoskodik a hatósági .
3. Döntse el az alábbi állításokról, hogy igaz vagy hamis!
A fuvarozást a fuvarozók végzik fuvardíj ellenében. |
A fuvarozás az a művelet, amelyet az áru az áru helyváltoztatása érdekében kell elvégezni. |