KURZUS: Szállítmányozási rendszerek

MODUL: A folyami és tengeri árufuvarozás

6.3. lecke: A tengeri árufuvarozás jellemzői és a kereskedelmi hajók típusai

| Cél: A tananyag célja, hogy a hallgató megismerje a tengerhajózás teljesítmény jellemzőit. Legyen tisztában a kereskedelmi hajók legfontosabb típusaival.
Követelmények: Ön akkor sajátította el megfelelően a tananyagot, ha képes
ismertetni, mit tesz lehetővé a hajózás szabadsága, milyen területekre osztották a tengereket meghatározni a tengeri hajózás teljesítmény jellemzőit felsorolni a kereskedelmi hajók típusait megnevezni illetve jellemezni az egyes típusokhoz tartozó hajókat technikai illetve szállíthatósági paramétereik alapján (szárazárukat és folyékony árukat fuvarozó hajók)
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
hajózás szabadsága kereskedelmi hajók szárazárut szállító tanker
Az Egyesült Nemzetek Szövetségének tengerjogi konferenciája is megerősítette 1958-ban a hajózás szabadságát, mely minden kereskedelmi hajónak lehetővé teszi:
akadálytalan közlekedést a tengereken, a tengeri kikötőkbe szabad bejárást, a kikötőkben a hazai hajókkal azonos ellátási és kezelési bánásmódot, szabad árurakodást.
Az Egyesült Nemzetek szabályozása szerint a tengereket 3 területre osztják:
Felségvizek/parti vizek
Egy ország tengerpartja felségvíznek számít, ahol az ország törvényei mérvadók. Hagyományosan a felségterület a tengereken három tengeri mérföld. Az ENSZ megfelelő konvencióját aláíró országok ezt kiterjeszthetik 12 mérföldig (1 tengeri mérföld 1852 méter)
Gazdasági zóna
A tengerparti országoknál 200 tengeri mérföldes sávban az illető ország gazdasági tevékenységet végezhet. Ez azonban nem érinti a hajózás szabadságát.
Nyílt tenger
A parti felségvizekhez csatlakozó tenger, a nyílt tenger, ahol a tengerek szabadsága elv érvényesül.
A közlekedési alágazatok vizsgálati és összehasonlítási szempontjai:
sebesség, teljesítőképesség, rendszeresség, hálózati adottságok, megbízhatóság, biztonság költségek
A tengerhajózás sebessége lényegesen alacsonyabb mint a többi közlekedési alágazaté. Jelenleg a leggyorsabb a konténer hajók sebessége, 60 km/óra. Magyarországról-Japánba egy konténer 35-40 nap alatt jut el, a háztól-házig továbbításhoz kell ez az időintervallum. (A tengeri szakasz ebből kb. 2/3 és a szárazföldi 1/3).
Hamburgból a következő fuvarozási idők jellemzőek (hajólisták alapján)
Singapore - 18 nap Hong Kong - 21 nap Tokyo - 27 nap
Teljesítőképesség
A tengerhajózás rendelkezik a legnagyobb fuvarkapacitással. A darabárut fuvarozó hajók hordképessége 9000 és 15000 tonna között, a konténer hajóké pedig 50000 tonnát meghaladó.
A járatok rendszerességét nem lehet pl. a légifuvarozáshoz hasonlítani. Egy azonos útvonal amely repülőgéppel 3-4 nap alatt oda vissza bejárható, az hajóval esetleg 60 nap.
Az útvonalak, a hálózat kialakítása alapvetően a geológiai (földrajzi) adottságoktól függ.
A megbízhatóság alatt a pontosságot és rendszerességet értjük. Ez az elmúlt években sokat javult, de például a menetrendszerinti járat indítást és érkezést másként kell értelmezni, mint a többi közlekedési alágazatnál.
A tengerhajózás biztonságos áruszállítási mód. A balesetek sokkal ritkábbak mint a többi közlekedési ágnál. Ugyanakkor, ha egy baleset bekövetkezik az áru és egyéb kár sokkal nagyobb méretű.
A hajók egyszerre nagy távolságra, nagy mennyiségű árukat fuvaroznak, ezért az egységre jutó költség (tkm vagy tonna) sokkal kedvezőbb mint a többi fuvarozási módnál. Ez a fuvardíjakban is tükröződik.
Jegyzetelje ki a tengeri árufuvarozás jellemzőit, emelje ki az előnyöket!
A kereskedelmi hajók típusai
Szárazárukat fuvarozó hajók
Darabárus hajók (general cargo ship).
Főleg vonalhajók, melyek hagyományosan csomagolt (ládázott, zsákos, hordós, rekeszes) árukat fuvaroznak,
Tömegárus hajók (bulk carrier)
Leggyakrabban ömlesztett árukat (vasérc, szén, gabona, foszfát, stb.) fuvarozó hajók,
Élő állatokat fuvarozó hajók, különleges belső kiképzéssel, elválasztott rekeszekkel, állatfelhajtóval (livestock carrier), Hűtőhajók, romlandó áruk (déligyümölcs, zöldség, fagyasztott hús) fuvarozására (reefer cargo carrier), Autó szállítmányt fuvarozó hajók (car carrier), Nagytömegű, különleges méretű árudarabokat (üzemi berendezéseket) fuvarozó hajók (heavy cargo carrier), Konténerhajók, nagy szállítótartályok fuvarozására szolgáló hajók (container ship)
Az ISO szabvány szerint 10, 20 és 40 lábas konténerek készülnek. Egy 20 lábas konténer hasznos terhelése 18 t.
Konténerhajó
1. ábra
forrás: http://www.griffwason.com/images/gwai_containership/GriffWason_Container%20Ship01.jpg
Vegyes használatú hajók, melyek konténerek és hagyományos darabáruk vagy járművek egyidejű fuvarozására is alkalmasak (multi-purpose vessel), Ro-Ro hajók, gördülő rakományok (áruk tehergépkocsikon, trailereken) fuvarozására, (roll on/roll off vessel).
A RO-RO hajók (Roll-on/roll-off) kamionok, tehergépjárművek, személygépkocsik, illetve vasúti járművek tengeri szállítására szolgálnak.
Folyékony árukat fuvarozó hajók
Az angol elnevezés után (tanker) tankhajónak vagy tankernek nevezzük a folyékony rakományt fuvarozó hajót.
Fontosabb típusok:
Nyersolajat fuvarozó tanker, Folyékony vegyi termékeket fuvarozó hajó, Folyékony gáz fuvarozására alkalmas hajó, Egyéb folyékony termékeket (pl.: szeszt) fuvarozó hajó, Vegyes építésű, többcélú hajó, mely ömlesztett tömegárú vagy nyersolaj fuvarozására alkalmas (ore/oil carrier vagy ore/bulk/oil carrier).

| Önellenőrző kérdések
1. Milyen tengerparti területeket tekintünk felségvizeknek?
| Ahol az ország törvényei mérvadók,
| Az ENSZ konvenciót aláíró országoknál 12 mérföld,
| Hagyományosan 6 tengeri mérföld.
2. A 20'-as konténer hasznos terhelése:
| 16000 kg
| 18000 kg
| 20000 kg
3. A Ro-Ro hajók:
| kamionok, tehergépjárművek.
| személygépkocsik.
| vasúti járművek tengeri szállítására szolgálnak.