KURZUS: Szállítmányozási rendszerek

MODUL: Légi árufuvarozás

5.1. lecke: A légi fuvarozás sajátosságai és szervezetei

| Cél: A tananyag célja, hogy a hallgató megismerje a légi fuvarozás sajátosságait, előnyeit. Ismereteket szerezzen a légi árutovábbítást szabályozó egyezményekről és szervezetekről.
Követelmények: Ön akkor sajátította el megfelelően a tananyagot, ha képes
megfogalmazni a légi fuvarozás sajátosságait, jellemzőit a légi árutovábbítási megoldásokat leírni/megnevezni megnevezni milyen államközi egyezmények szabályozzák a nemzetközi légi árufuvarozást, meghatározni a IATA célkitűzéseit, feladatait.
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
légi fuvarozás teherszállító repülőgép egyezmény egységesítés
A légi fuvarozás jellemzői
A légi fuvarozás a leggyorsabb továbbítási mód. Ezért elsősorban olyan küldeményeknél alkalmazzák, amelyeknél az eljutási időt minimálisra kell csökkenteni.
Ilyen küldemények:
sajtótermékek, primőrök, gyorsan romló áruk (pl. hús, virág), gyógyszerek, segélyszállítmányok, nagy értékű alkatrészek, stb.
A légi árufuvarozás igen költséges, ezért leggyakrabban olyan küldeményeknél alkalmazzák:
amelyek a hosszú szállítási idő alatt veszítenének eszmei ill. kereskedelmi értékükből, amelyeknél a szállítmány értékéhez képest a fajlagos fuvarozási költségek elhanyagolhatók.
A fejlett légi továbbítási rendszer élénkíti a külkereskedelmet.
A légi fuvarozás - esetenként 80%-kal is csökkentheti a csomagolási költségeket és a raktározási igényt.
Légi teherszállítás
1. ábra
forrás: http://www.shipit.com
A légi áru fuvarozása korábban főként vegyes közlekedési móddal, azaz a személyszállító gépek rakterében történt. A küldemények közel kétharmadát ma is az utasszállítógépek szabad rakterében továbbítják a légitársaságok Ez a vegyes megoldás a repülőgépek kapacitása mellett járatonként függ az üzemanyag mennyiségétől, az időjárástól, az utasok számától stb. A nagyforgalmú interkontinentális vonalakon a légitársaságok kifejezetten teherszállító repülőgépekkel továbbítják a küldeményeket. A teherszállításra alkalmas repülőgépek jelentős hányada a légi fuvarozásra szakosodott társaságoké.
Jegyzetelje ki, hogy milyen árukat érdemes légi úton fuvarozni!
Egyezmények és szervezetek a légi árufuvarozásban
Varsói Egyezmény
Az 1920-as évek repülési és árufuvarozási tapasztalatai arra ösztönözték a légitársaságokat, hogy lehetőleg egységes feltételekkel, azonos tartalmú fuvarokmányokkal és egyenlő felelősség terhével vehessenek részt a nemzetközi légi forgalomban. Ez a törekvés késztette az érintett országok kormányait, hogy megkíséreljék a légi fuvarozással összefüggő egyes kérdések sokoldalú rendezését. Ez a szándék az 1929. X. 12-én aláírt és Varsói Egyezmény néven ismert okmányban testesült meg.
Chicagói Egyezmény a nemzetközi polgári repülésről
Az egyezmény célja a nemzetközi polgári repülés fejlesztését szolgáló nemzetközi együttműködés megteremtése a nemzetközi polgári légi közlekedés biztonságos, rendszeres és hatékony (gazdaságos) lebonyolítása érdekében. Az egyezmény aláírásával egy időben megkötötték a Nemzetközi Légi Tranzit Egyezményt és a Nemzetközi Légi Fuvarozási Egyezményt.
ICAO Nemzetközi Polgári Repülési Szervezet
1946. júniusában a kanadai Montrealban létrehozták az állandó Polgári Repülési Szervezetet (ICAO - International Civil Aviation Organization) Montreal székhellyel.
A repülés magas színvonalú műszaki és szakmai felkészültséget igénylő tevékenység. A nemzetközi légiközlekedés jellegéből adódik, hogy elengedhetetlenül szükséges a légijárművekre, azok személyzetére, a légi útvonalakra és a kiegészítő szolgálatokra vonatkozó szabályok, szabványok, eljárások lehető legteljesebb egységességének biztosítása és azok egységes alkalmazása feltételeinek megteremtése. A Szervezet célkitűzése, hogy fejlessze a nemzetközi repülés elveit és műszaki színvonalát, valamint, hogy elősegítse a nemzetközi légiközlekedés tervezését és fejlesztését.
IATA (International Air Transport Association)
A Chicagói konferencián született megállapodások főleg műszaki, technikai jellegű problémákat szabályoztak és alig érintettek gazdasági, kereskedelmi kérdéseket, ezért hamarosan felmerült az igény egy olyan szervezet létrehozására, amely ezen a téren is útmutatást ad a világ légitársaságainak. A IATA-nak minden olyan ország tagja lehet, amely tagja az ENSZ-nek.
A IATA főbb feladatai a következők:
egységes díjszabásrendszerek megalkotása, egységes nyomtatványok létrehozása, ügynöki szervezet kialakítása és működtetése, információcsere, szakemberképzés.
A IATA forgalmi szolgáltatásainak a részét képezi az egységrakomány-képző eszközök (ULD) irányítási központja. Ez a számítógépesített rendszer a többoldalú ULD irányítási egyezmény keretében figyelemmel kíséri a légitársaságok számára a fuvarozó egységrakományainak vonalközi mozgását. Az egységrakományok szabványait és jelzéseit a IATA alakította ki a repülőgép és konténergyártókkal és a nemzetközi szabványügyi hivatalokkal egyetértésben.
Önellenőrző kérdések

| 1. A légi árufuvarozás:
| élénkíti a külkereskedelmet.
| csökkenti a csomagolási költséget.
| fajlagos költségei viszonylag nem magasak.
2. Az IATA főbb feladatai:
| egységes díjszabási rendszerek megalkotása.
| egységes nyomtatványok létrehozása.
| szakemberképzés.
3. Döntse el az alábbi állításról, hogy igaz vagy hamis!
A Varsói Egyezmény 1929-ben került aláírásra. |